钦定古今图书集成/明伦汇编/官常典/第565卷 > 杨承信
## 钦定古今图书集成/明伦汇编/官常典/第565卷 > 杨承信

按《宋史》本传：“承信，字守真，其先沙陁部人。父光远，仕
晋至太师寿王。承信，光远第三子。幼以父任，自义武
军节院使领兰州刺史，历宣武、平卢二军牙校。开运
初，光远以青州叛，少帝遣李守贞等讨之，食尽势穷，
承信兄承勋劫其父以降。青州平。光远死，承信与弟
承祚诣阙请死，诏释之，以承信为右羽林将军，承祚
为右骁卫将军，放归服丧私第。寻安置郑州。”初，光远
送款契丹求援，兵未至而光远降。及契丹来寇，承勋
时为郑州防御使，召数其罪杀之。以承信为平卢军
节度，继父职。仕汉，历安、鄜二州节度，累加校检、太师。
周广顺初，加同平章事。诸将西讨刘崇，承信表求预
行，以郊祀恩，加开府阶，封杞国公。世宗即位，进韩国
公。显德初，征淮南，为“濠州攻城副都部署，改寿州北
砦都部署兼知行府事。”寿州平，累战功擢忠正军节
度、同平章事。时徙州治下蔡。承信既增广其城，又遣
监军薛友柔败淮人六百馀于卢州北。恭帝即位，进
封鲁国公。宋初，加兼侍中，来朝，会征李筠，命为泽州
西面都部署。筠平，移镇河中。乾德元年，进封赵国公。
二年，卒，年四十四，赠中书令。承信身长八尺，美仪表，
善持论，且多艺能，虽叛臣之子，然累历藩镇，刻励为
政而不苛，故能始终富贵。其卒也，蒲民表乞祠之，则
其遗爱之在人者可知矣。景德四年，录其孙松为奉
职。